b'\n_START_ARTICLE_\nRoyalsjakk\n_START_PARAGRAPH_\nRoyalsjakk er en variant av sjakk. Det spilles som regel med fire spillere p\xc3\xa5 ett brett, der to og to spiller p\xc3\xa5 lag._NEWLINE_Brettspillet er utviklet i samarbeid med Simen Agdestein. F\xc3\xb8rste turnering ble arrangert p\xc3\xa5 Norges Toppidrettsgymnas i B\xc3\xa6rum i november 2005.\n_START_SECTION_\nRegler\n_START_PARAGRAPH_\nRoyalsjakk er et lagspill som spilles enklest med to eller fire personer. De to brikkesettene som st\xc3\xa5r ved siden av hverandre er p\xc3\xa5 lag. (gul+r\xc3\xb8d og bl\xc3\xa5+gr\xc3\xb8nn). Hver arm\xc3\xa9 gj\xc3\xb8r ett trekk av gangen i rekkef\xc3\xb8lge som med klokken. Et lag gj\xc3\xb8r dermed to trekk etter hverandre. Til gjengjeld er forsvarsressursene tilsvarende store, da en arm\xc3\xa9 fort kan komme sin alliansepartner til unnsetning i en presset situasjon._NEWLINE_Brikkenes utgangsposisjon er nesten som i vanlig sjakk, bortsett fra at annenhver bonde med start fra venstre er skj\xc3\xb8vet ett skritt fram, og at kongen skal st\xc3\xa5 til h\xc3\xb8yre for dronningen._NEWLINE_Spillets m\xc3\xa5l er \xc3\xa5 sl\xc3\xa5 en av motstanderens konger. En tilsynelatende tapt konge er likevel ikke helt ferdig om makkeren i p\xc3\xa5f\xc3\xb8lgende trekk kan komme til unnsetning p\xc3\xa5 noe vis. Spillet er ogs\xc3\xa5 tapt om man overser at kongen st\xc3\xa5r i slag og kongen plutselig blir sl\xc3\xa5tt. Det er ikke n\xc3\xb8dvendig \xc3\xa5 flytte kongen sin selv om den st\xc3\xa5r i slag._NEWLINE_Bortsett fra visse s\xc3\xa6rregler for b\xc3\xb8ndene, beveger brikkene seg som i vanlig sjakk. B\xc3\xb8ndene kan g\xc3\xa5 som normalt, men de b\xc3\xb8ndene som allerede st\xc3\xa5r et felt fram kan ikke g\xc3\xa5 to ut i starten._NEWLINE_Hvis en bonde passerer midtlinja, er det spesielle regler. Bonden kan da byttes ut med en av spillerens egne brikker som allerede er sl\xc3\xa5tt._NEWLINE_En passant er et spesielt sjakktrekk. I Royal Sjakk kan dette utf\xc3\xb8res dersom bonden som st\xc3\xa5r bakerst helt til h\xc3\xb8yre i den armeen som grenser til en av motstanderens armeer, beveger seg to skritt fram. Denne kan da sl\xc3\xa5s av motstanderens bonde til venstre, som om f\xc3\xb8rste bonde bare beveget seg ett skritt. \xc3\x89n passant-slaget m\xc3\xa5, som i vanlig sjakk, utf\xc3\xb8res ved f\xc3\xb8rste mulighet._NEWLINE_En annen spesiell regel er at det er lov \xc3\xa5 sl\xc3\xa5 sin makkers brikker. Det kan gj\xc3\xb8re utviklingen i starten raskere, eller det kan skape farlige kombinasjoner.'